Gedagte vir die dag: Die liefde van ChristusFoto: Annelize Brits Elkeen wat nie só liefhet nie, ken God nie persoonlik nie omdat God liefde self is. (1 Johannes 4:8) 1 Korintiërs 13 is die hoofstuk oor liefde, en as ons kyk na spesifiek vers 4-7 lees ons: “Die liefde is geduldig en vriendelik, die liefde is nie jaloers nie, die liefde blaas nie sy eie beuel nie, is nie vol van homself nie. Dit tree nie onwaardig op nie, stel nie sy eie belange voorop nie, is nie kort van draad nie, hou nie boek van die kwaad wat hom aangedoen word nie. Dit treur oor die onreg wat plaasvind, en juig as die waarheid seëvier. Die liefde bly stil oor ander se foute, dit bly steeds vertrou, dit hou aan met hoop, dit verduur alles.” Jare gelede, toe ons in Sentraal-Afrika was met die groot geel lorrie, was ons eendag in die middel van nêrens. Ons was vir dae al op die pad, so ons het gestop en ons eenmantente opgeslaan. My vrou, Jill, was by my en ons het geslaap. Ons het geen water gehad nie en boonop nie eens kans gehad om behoorlik te bad nie. Daar was ’n leë 200-liter-drom buite ons tent, en twee-uur daardie oggend het ons gehoor hoe water in die drom begin tap. Toe ek die volgende oggend opstaan, het die drom amper oorgeloop. Waar het hierdie water vandaan gekom? Ons het later gehoor dit was ’n Zimbabwiese vrou wat lief is vir die Here wat in die nag opgestaan het en vier kilometer na ’n rivier toe geloop het met ’n emmer om vir ons vars water te gaan haal. Ons het nie geweet wie sy was nie. Sy het dit nie gedoen om ’n beloning of lofprysing te kry nie, maar omdat sy God en haar naaste liefhet. Daardie tipe liefde kan nie gekoop word nie, en jy kan dit nie terugbetaal nie. Wees vandag lief vir iemand. Moenie dat iemand uitvind wie jy is of wat jy gedoen het nie. Die Here Jesus sal jou self daarvoor vergoed.